עצת נפש

**עצת נפש** היא עמותה ישראלית שעיקר פעילותה הוא הצעת טיפולי המרה לגברים וקטינים הנמשכים לגברים ולנשים הנמשכות לנשים. בנוסף העמותה מציעה ייעוץ בסוגיות של תקיפה מינית וכן התמכרות לפייסבוק ולאינטרנט. טיפולי המרה מוגדרים על ידי גורמי בריאות הנפש בישראל ובעולם כפרקטיקה פסאודו-מדעית, אשר לא הוכחה כיעילה ועלולה לגרום נזק נפשי, ועל כן קיימת התנגדות רחבה לשימוש בהם. פעילות הארגון בתחום זה נתונה למחלוקת ציבורית ומקצועית. לאורך השנים זכה הארגון לתמיכה מצד רבנים, אך חלקם הסתייגו מפעילותו בהמשך. קיימות גם עדויות של אנשים שעברו טיפולי המרה בארגון ונפגעו מכך.  

יו"ר העמותה לשעבר הורשע במעשים מגונים במטופלים, אחד מהם קטין בן פחות מ-14, וכיום הוא פעיל בעמותה.

## היסטוריה
הארגון הוקם בשנת 2001 ביוזמת הרב שלמה אבינר ונרשם כעמותה בשנת 2002. חברי הוועד הראשונים היו הרב צביקה דנטלסקי, שכיהן כמזכ"ל ובהמשך כיו"ר, רוני (אהרון) כהן וראובן ישראל וולצ'ר.

בשנת 2019 הורשע וולצ'ר, שהיה מטפל מומלץ מטעם הארגון ועד 2008 כיהן גם כיושב ראשו, במעשים מגונים שביצע בשניים ממטופליו, בהסכמה שהושגה תוך העמדת פנים שמדובר בחלק מהטיפול. נגזרו עליו 20 חודשי מאסר.

בעקבות הרשעת וולצ'ר עזבו דנטלסקי וכהן את העמותה והקימו את עמותת חוסן.

באפריל 2023 פרסם פורום תקנה אזהרה לציבור כי וולצ'ר חזר להיות מועסק בעמותה.

## תחומי עיסוק עיקריים
עיסוקו העיקרי של הארגון הוא סיוע לגברים הומוסקסואלים המבקשים זאת, שרבים מהם דתיים ומתמודדים עם איסור משכב זכר, לשנות את נטייתם המינית. בנוסף מספק הארגון ייעוץ ותמיכה למעוניינים ב"שמירת הברית": הימנעות מאוננות, מצריכת פורנוגרפיה, משירותי זנות ומהתמכרות למין או לאינטרנט, וכן לסובלים מטראומה בעקבות תקיפה מינית.

הארגון מפעיל קו תמיכה טלפוני ואתר אינטרנט, ועורך השתלמויות כנסים והרצאות לאנשי חינוך ומקצועות בריאות הנפש.

### הומוסקסואליות
לפי הארגון, התמודדות עם הנטייה ההומוסקסואלית באמצעות הכחשה או הדחקה אינה יעילה, מכיוון שנטייה מינית איננה רצונית, והכנעה זמנית של התשוקה המינית לא תמנע את המשך התפתחות הרגשות שהולידו אותה. הארגון גם מתנגד לבושה בנטייה, שלפיו מובילה לבדידות, יאוש ותחושת נחיתות, מקשה על סיפוק הצורך בקרבה רגשית לגברים אחרים ודווקא מעודדת את המשיכה האירוטית כלפיהם. הארגון מתנגד לטיפולי המרה המיועדים לכפות באופן חיצוני משיכה הטרוסקסואלית על המטופל, בנימוק שהבעיה אינה ביחס לנשים, אלא בזהות העצמית ובחשש מגברים, ועל כן יש צורך בבילוי ובקשר עם גברים הטרוסקסואלים. הארגון מצהיר שמתוך ניסיונו המצטבר השיטה המוצלחת ביותר בהתמודדות עם הומוסקסואליות, היא טיפול המשלב בתוכו את התרפיה הרפראטיבית. הארגון מציע סדנאות: "סדנת המסע אל עצמך" ו"סדנת מעגלים", שהן טיפול קבוצתי. מעבר לכך, הוא מפנה למטפלים חיצוניים המומלצים על ידי הארגון.

לדברי אנשי העמותה, הפסיכולוגים שאליהם היא מפנה דיווחו על שיעור הצלחה של כ-80%.  לפי העמותה, חלק מהפונים אליהם מצליחים לחשוף את הנטייה המינית ההטרוסקסואלית החבויה שלהם, ושאר הפונים עוברים תהליך של שינוי משמעותי המסייע להם בהתמודדות, גם אם אינם מגיעים לפתרון מלא. הארגון מציג בטשטוש פנים עדויות של גברים, לפיהן בעזרת הארגון הצליחו להפסיק להימשך לגברים, או לכל הפחות להפחית את עוצמת המשיכה ולשפר את תחושתם לגביה.

לפי "מרכז המידע על טיפולי המרה בישראל", שהוקם בסיוע של חברותא - להט"בים דתיים, "עצת נפש" העבירה את הסדנה "המסע אל הגבריות", שהיא במקור סדנת "Journey into Manhood" של ארגון מארצות הברית בשם People Can Change. לפי מרכז המידע, הסדנה מבוססת על השיטה הרפראטיבית, הזוכה לביקורת מכיוון שלא הוכחה הצלחתה, ונמצא שאף מזיקה. סדנה דומה בארה"ב תועדה כחלק מכתבת תחקיר במגזין האמריקאי-קנדי Vice. אחד מהוגי ומתכנני הסדנה הוא דייוויד מת'סון, מורמוני שלימים יצא מהארון. המרכז תאר את הסדנה בצורה מפורטת

לפי יוחאי גרינפלד שהשתתף בסדנה זו היא כוללת פעילויות של העצמה אישית וקבוצתית, הרצאות על הגורמים לכאורה להומוסקסואליות והצגת תכנית גמילה שהתבססה על הרעיון של "חניקת הדחף המיני" והתנהגות סטרייטית מאולצת. הסדנה כללה גם פעילות פסיכודרמה מיוחדת שבה כל משתתף סיפר על זיכרון מוקדם שלו שהיה קשור להומוסקסואליות והקבוצה כולה לקחה חלק בשחזור הזיכרון, כמו בהצגה. לדבריו במסגרת זו המטפל שלו קשר לו את הידיים מאחורי הגב, כרך חבל סביבו והנחה את המשתתפים למשוך אותי לכל הכיוונים, ולאחר מכן לכסות אותו בשמיכות לצחוק עליו ולקלל אותו. בקשותיו לעצור לא נענו. בסופו של דבר הוא איבד אמון במכון ובטיפולי המרה ויצא מהארון.https://www.hamara.org.il/story-yochai-greenfeld/

## הזהרות ארגוני רפואה נגד טיפולי המרה וירידה בתמיכה בעמותה

טיפולי המרה הוא שם כולל לטכניקות פסאודו-מדעיות המתיימרות לשנות את הנטייה המינית, הזהות המגדרית או הביטוי המגדרי של אנשים בקהילת הלהט"ב כדי להתאים אותם עם נורמות הטרוסקסואליות וסיסג'נדריות. קיים קונצנזוס מדעי כי טיפולי המרה אינם יעילים בשינוי הנטייה המינית או המגדרית וכי לעיתים קרובות הם גורמים למטופלים נזק נפשי משמעותי וארוך טווח. מזה מספר עשורים מומחי רפואה ובריאות הנפש מתנגדים לטיפולי המרה מפני שאלו עלולים לגרום נזקים כמו מתח נפשי קיצוני, חרדה, דיכאון, אלכוהוליזם, התמכרות לסמים, חיים ברחוב, פגיעה-עצמית והתאבדות. נזקים אפשריים נוספים כוללים בידוד ונסיגה חברתית, קושי בקשירת קשרים אינטימיים וביחסי מין, כעס וריחוק כלפי ההורים. ילדים ובני נוער חשופים במיוחד לסיכונים שונים בטיפולים אלה.

### עמדות רופאים וגורמי מקצוע בתחום רפואת הנפש
גופים רפואיים מזהירים כי השיטות בטיפולי המרה אינן יעילות ועלולות לפגוע במטופל. ארגונים רפואיים, מדעיים וממשלתיים בארצות הברית ובבריטניה הביעו דאגה מטיפולי המרה ומפגיעה שעלולה להיגרם למטופל. בישראל הזהיר משרד הבריאות מפני קבלת או הצעת טיפול המרה. משרד הנציב העליון של האו"ם לזכויות האדם מגדיר את טיפולי ההמרה כבלתי אתיים, כבלתי מדעיים, כבלתי יעילים וכפרקטיקה שעשויה להגיע לכדי התעללות ועינויים, ולכן ממליץ למדינות לאסור בחוק טיפולי המרה.

ארגונים של פסיכולוגים ופסיכיאטרים בארצות הברית, באירופה, בישראל ובמדינות מערביות נוספות מתנגדים לטיפולי המרה שכן אלו לא הוכחו כיעילים, הם גורמים לנזק וגם וכי הם משדרים שלילה כלפי נטייתו המינית של המטופל ושל הומוסקסואלים אחרים. ההתנגדות לטיפולי המרה התחזקה עם השנים בעקבות עוד ועוד מחקרים בנושא. בישראל, בשנת 2011 פרסמה הסתדרות הפסיכולוגים בישראל נייר עמדה בנושא, לפיו הבסיס המקצועי והעדויות האמפיריות להצלחתם של טיפולי המרה הוא קלוש למדי ועל המטפל להימנע מלשמש שליח של קבוצה המבקשת למנוע מהמטופל לחיות בדרך ההולמת את נטייתו. עם זאת, פסיכולוג המקבל מטופל החש מרצונו החופשי שנטייתו או התנהגותו המינית ההומוסקסואלית עומדות בסתירה לאמונתו הדתית, או עלולות לגרום לניתוקו מסביבתו החברתית או התרבותית, חייב לכבד את ערכיו ואמונתו של המטופל ולנסות לעזור לו בהתאם. בשנת 2014 החליטו איגוד העובדים הסוציאליים ומשרד הבריאות לאמץ נייר עמדה זה.

בשנת 2008 זכה הארגון לתמיכה מפסיכיאטרים, שבשנת 2020 חזרו בהם.
באוקטובר 2014 אמרה ימימה גולדברג, הפסיכולוגית הראשית של משרד הבריאות, שרשימת המטפלים המומלצים של העמותה נמצאת בידי המשרד, ולא כולם פסיכולוגים רשומים. בחודש מרץ 2015, התפרסם תחקיר על העמותה, שבו נטען שהתחקירן הופנה לטיפול אצל מטפל שאינו פסיכולוג או בעל תעודה מוכרת של אחד ממקצועות בריאות הנפש האחרים

בשנת 2022 פרסם משרד הבריאות חוזר מנכ"ל המזהיר מפני קבלת טיפול המרה, וקובע כי יוטלו סנקציות משמעתיות על בעלי מקצוע שיציעו טיפול כזה.

### עמדות רבנים
בעשור הראשון של המאה ה-21, זכה הארגון לתמיכת רבנים מחוגים שונים, בהם הרב מרדכי אליהו, הרב אברהם יוסף, הרב צבי טאו ועוד. בשנת 2010 הרב מרדכי אלון פרסם תמיכה בארגון. בשנת 2013 הורשע אלון בשתי עבירות של מעשה מגונה בכוח בנער בן 17.

במודעה שפרסם ב-2014 ציין הארגון כעשרים רבנים התומכים בו, רבים מהם בולטים. כמה מן הרבנים ברשימה זו, בהם הרב יעקב מדן, הרב יובל שרלו והרב בני לאו, התרעמו על פרסום שמם במודעה ללא הסכמתם, וחלקם הכחישו את תמיכתם בארגון. העמותה הראתה כי חלקם הפנו אליה פונים בעבר. בעקבות פרסום הדברים הסירה העמותה את שמות כל הרבנים ומסרה כי השמות פורסמו מתוך ידיעה ברורה שהם תומכים בה, ושחלקם שינו את עמדתם בעקבות "מסע הכפשות". על הארגון נמתחה ביקורת גם מתוך הציבור הדתי, והרב מרדכי ורדי, רב קיבוץ ראש צורים, המליץ לא להתקרב ל"עצת נפש".

### עדויות מטופלים ופעילים בעמותה
סרטו התיעודי של אורי רווח "מצעד האהבה", ששודר ביוני 2008, הציג את הארגון ואת פעילותו בעיקר באמצעות ראיונות עם תומכי הארגון ועם מטופלים בטשטוש פנים שסיפרו על המניעים שהיו להם לפנות לסדנאות הארגון ועל התהליך שעברו, והביעו שביעות רצון מתוצאותיהם. לאחר הסרט שודר דיון בנושא פעילות הארגון, בהשתתפות רב, לסבית מארגון בת קול, ופסיכולוג קליני. מאידך, בתוכנית "עובדה" ששודרה באפריל 2009, הוצגו ראיונות עם אנונימיים שהביעו אכזבה מהסדנאות, וטענות נגד הפעלתן, לכאורה ללא פיקוח טיפולי מתאים, ונגד התנהלות הארגון בכלל.

בשנת 2015 כתב מאקו נתנאל אזולאי, פרסם תחקיר עיתונאי על העמותה. לאחר התחקיר רוססה כתובת גרפיטי עם איום רצח נגדו.https://www.mako.co.il/pride-news/local/Article-8a0065af7415c41006.htm בעקבות התחקיר התראיין באילום שם צעיר דתי שעבר טיפולי המרה ב'עצת נפש' בתוכנית "עושים סדר" עם יעל דן בגלי צה"ל, הוא טען כי הטיפולים לא עזרו לו כלל, וכן כי חברו שם קץ לחייו לאחר טיפולי המרה.

בשנת 2016 פרסם אתר ynet ריאיון שלפיו טיפול המרה של מטפל שהומלץ על ידי עצת נפש נכשל. בשנת 2017, בעלון עולם קטן פרסם ארנון סגל כתבות הטוענות להוות ראיונות עם אנונימיים שסיפרו על הצלחת הטיפולים שאליהם הופנו בהעלמת המשיכה לגברים, אפילו לאחר זוגיות עם גבר, ועל היכרות עם רבים אחרים שהצליחו. בהמשך שני הראיונות הוסרו מהאתר. בשנת 2019 פורסמה באתר דבר עדות אנונימית על קבוצת תמיכה של הארגון שפורסמה: "כל מי שהיה בקבוצה, בסופו של דבר, הוריד את הכיפה, יצא מהארון או איבד את שפיות דעתו". בשנת 2020 פורסמה עדות של גבר שהשתתף בסדנת "מסע אל הגבריות" מטעם הארגון וטיפולו נכשל.

בשנת 2024 פורסם ראיון עם שמואל לקס שעבר טיפול המרה בארגון, ולאחר מכן הפך לפעיל בו ולמעשה שימש בעצמו כמטפל המרה, בד בבד עם קידום טיפולי המרה בקרב רבנים, פסיכולוגים וועדות רפואיות עקב היותו "סיפור הצלחה" של הארגון. בראיון מודה לקס כי חי בשקר ועשה טעות, וכיום חי עם בן זוג ומחוץ לארון. "היום אני רוצה לומר לכל מי ששומע אותי, שאני ממליץ אפילו לא לנסות את זה. חייתי שנים בשקר, סיפרתי לעצמי שזה עובד, ובעצם בתוך תוכי הכול בעבע. טיפולי ההמרה לא עוזרים, אלא רק מתסכלים. הגעתי עד השמיים, למקומות רחוקים מאוד, כי האמנתי שאפשר לשנות את הנטייה המינית, אבל בסוף הגעתי למקום הכי אמיתי שלי – לקבל את עצמי", אמר לקס.

## ראו גם
* להט"ב ויהדות

## קישורים חיצוניים
* 
* אתר הארגון
* 
* 
* עדויות ומסמכים על "עצת נפש" באתר "מרכז המידע על טיפולי המרה בישראל", שהוקם בסיוע של חברותא - להט"בים דתיים.

## הערות שוליים

קטגוריה:ישראל: ארגונים דתיים
קטגוריה:שינוי מיניות
קטגוריה:ישראל: עמותות